คาดราคาสินค้าปีนี้ขยับ5-10%เอกชนจวกรัฐคุมไม่ดูต้นทุน
เอกชนจวกรัฐตั้งป้อมควบคุมราคาสินค้า ไม่สนต้นทุนวัตถุดิบเพิ่มขึ้น ชี้ข้อมูลโครงสร้างราคาสินค้าไม่อัพเดท คาดราคาสินค้าปีนี้ขยับขึ้น 5-10%
3 มี.ค. 2553

เอกชนจวกรัฐตั้งป้อมควบคุมราคาสินค้า ไม่สนต้นทุนวัตถุดิบเพิ่มขึ้น ชี้ข้อมูลโครงสร้างราคาสินค้าไม่อัพเดท คาดราคาสินค้าปีนี้ขยับขึ้น 5-10%
นายพรศิลป์ พัชรินทร์ตนะกุล กรรมการรองเลขาธิการสภาหอการค้าแห่งประเทศไทย เปิดเผยว่า ในปี 2553 สถานการณ์ราคาสินค้ามีแนวโน้มจะขยับตัวสูงขึ้นตามต้นทุนวัตถุดิบ โดยคาดว่าราคาสินค้าจะสูงขึ้นประมาณ 5- 10% จากปีที่แล้ว แต่จะค่อยๆขยับขึ้นทีละน้อย ดังนั้นมาตรการขอความร่วมมือผู้ประกอบการตรึงราคาของกระทรวงพาณิชย์ ควรพิจารณาเป็นรายสินค้า ไม่ใช่เหมารวมทุกประเภท เพราะสินค้าบางชนิดก็จำเป็นต้องขึ้นราคา เนื่องจากมีต้นทุนที่สูงมากแล้ว 
“เอกชนอยากเสนอให้กรมการค้าภายในมีตัวเลขโครงสร้างราคา ต้นทุนวัตถุดิบสินค้าที่ทันสมัย และเป็นตัวเลขเดียวกับของเอกชนที่ติดตามสถานการณ์ราคาวัตถุดิบอย่างใกล้ชิด เพราะที่ผ่านมาเวลาไปคุยเรื่องราคาสินค้าก็ใช้ตัวเลขของผู้ประกอบการ แล้วนำไปพิจารณาอีก 3-4 เดือน กว่าจะปรับราคาได้ต้นทุนก็เปลี่ยนแปลงไปแล้ว จึงต้องมีการติดตามไปพร้อมกัน และเวลาหารือจะได้ใช้พื้นฐานเดียวกัน” นายพรศิลป์ กล่าว
นายสันติ วิลาสศักดานนท์ ประธานอุตสาหกรรมแห่งประเทศไทย (ส.อ.ท.) กล่าวว่า ขณะนี้ต้นทุนการผลิตสินค้าสูงขึ้นมากทั้งวัตถุดิบและการขนส่ง ภาคอุตสาหกรรมจึงต้องการให้ราคาสินค้าเป็นไปตามกลไกตลาด ขณะที่สินค้าอุปโภคบริโภคคงไม่มีการปรับขึ้นราคาอยู่แล้ว เพราะตลาดแข่งขันรุนแรง
นายธนิต โสรัตน์ รองประธานส.อ.ท. กล่าวว่า เข้าใจว่ามาตรการควบคุมราคาสินค้า เพราะกลัวว่าเงินเฟ้อจะสูงขึ้นมาก แต่หากราคาสินค้าไม่สะท้อนต้นทุน อาจทำให้สินค้าในตลาดลดลงเพราะผู้ผลิตไม่ต้องการผลิต โดยเฉพาะสินค้าที่ผลิตเพื่อการส่งออก ถ้าผลิตไม่ได้ราคาจะเสียหายมาก ขณะที่ผู้ประกอบการรายย่อย หรือเอสเอ็มอี จะได้รับผลกระทบมากเช่นเดียวกัน เพราะต้นทุนการผลิตสูงกว่ารายใหญ่ สุดท้ายจะอยู่ไม่ได้ และก็จะมีแต่รายใหญ่เท่านั้นที่เป็นผู้ควบคุมตลาด